ก.ล.ต.เล็งปรับเกณฑ์รับธุรกิจหลักทรัพย์-สัญญาซื้อขายล่วงหน้า “partnership”
ก.ล.ต.เล็งปรับเกณฑ์รับธุรกิจหลักทรัพย์-สัญญาซื้อขายล่วงหน้า “partnership”
10 ส.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการปรับปรุงหลักเกณฑ์เพื่อรองรับการประกอบธุรกิจของผู้ประกอบธุรกิจในลักษณะร่วมกันให้บริการ (partnership) เพื่อให้ผู้ประกอบธุรกิจสามารถประกอบธุรกิจได้ตามรูปแบบที่ตนเองมีความถนัดและเชี่ยวชาญ และรับผิดชอบเฉพาะงานที่ตนเป็นผู้ดำเนินการภายใต้หลักเกณฑ์มาตรฐานการประกอบธุรกิจปัจจุบัน
กรณีผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้าประสงค์จะให้ผู้อื่นดำเนินธุรกิจบางส่วนแทนตน อาจใช้วิธีมอบหมายให้บุคคลอื่นเป็นผู้ดำเนินงานแทน (outsource) หรือดำเนินธุรกิจในลักษณะ partnership ได้ โดยยกระดับแนวทางการดำเนินธุรกิจในลักษณะ partnership ตามหนังสือเวียนของสำนักงานในปัจจุบันให้ชัดเจนยิ่งขึ้น
ทั้งนี้ ก.ล.ต.จึงมีแนวคิดในการกำหนดหลักเกณฑ์ที่ชัดเจนเพื่อรองรับการประกอบธุรกิจและการให้บริการในลักษณะ partnership เพื่อให้ผู้ประกอบธุรกิจสามารถประกอบธุรกิจได้ตามความถนัดและรับผิดชอบเฉพาะงานที่ตนเป็นผู้ดำเนินการ รวมทั้ง ก.ล.ต. สามารถกำกับดูแลผู้ประกอบธุรกิจแต่ละรายได้โดยตรง
อย่างไรก็ตาม ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=639  ผู้เกี่ยวข้องและผู้ที่สนใจสามารถแสดงความคิดเห็นได้ที่เว็บไซต์ หรือทาง e-mail [email protected]  หรือ [email protected]  จนถึงวันที่ 10 กันยายน 2563